Bæjarstjóri Fljótsdalshéraðs segist vænta þess að niðurstöður muni liggja fyrir fyrir miðnætti á morgun . Vísir / Vilhelm Íbúar fjögurra sveitarfélaga á Austurlandi ganga til kosninga á morgun um sameiningu sveitarfélaganna . Bæjarstjóri Fljótsdalshéraðs segist vænta þess að niðurstaða kosninganna muni liggja fyrir um miðnætti annað kvöld . Um 3.500 íbúar Fljótsdalshéraðs , Seyðisfjarðarkaupstaðar , Djúpavogshrepps og Borgarðar eystra eru á kjörskrá . Björn Ingimarsson , bæjarstjóri á Fljótsdalshéraði , segist skynja mikinn áhuga meðal íbúa vegna kosninganna . „ Spurningin er : eru menn sammála sameiningu eða ekki ? Þannig að það er annað hvort já eða nei , “ segir Björn . Kjörstaðir eru opnir frá klukkan tíu í fyrramálið til tíu annað kvöld í Íþróttamiðstöðinni á Seyðisfirði , frá klukkan tíu til sex í Tryggvabúð á Djúpavogi , frá níu til tíu í Menntaskólanum á Egilsstöðum og frá klukkan níu til fimm á hreppsskrifstofu Borgarfjarðarhrepps . Þá er hægt að kjósa hjá sýslumönnum um land allt og sendiráðum erlendis en Björn segir að nokkur fjöldi hafi þegar kosið utan kjörfundar . En hvenær má vænta þess að niðurstaðan liggi fyrir ? „ Ég á frekar von á að hún liggi fyrir fyrir miðnætti annað kvöld . Það náttúrlega hefst ekki talning fyrr en allir kjörstaðir hafa lokað þannig að talning hefst þá upp úr tíu annað kvöld . Haldnir hafa verið nokkrir kynningarfundir fyrir íbúa og þá hefur Ungmennaráð Fljótsdalshéraðs staðið fyrir skuggakosningum meðal grunn - og framhaldsskólanema þar sem afgerandi meirihluti ungmenna kvaðst fylgjandi sameiningu . „ Við höfum verið að hvetja til þess að fólk í rauninni mæti á kjörstað þannig að niðurstaðan byggi á góðri kjörsókn hver sem hún verður , “ segir Björn . „ En eigum við ekki að segja að andinn yfir þessum fundum hefur verið mjög jákvæður . “ Ef samþykkt verður þá tekur við ferli við undirbúning sameiningar . „ Við höfum verið að horfa til þess að það verði kosið til sveitarstjórnar næsta vor , trúlegast í apríl eða maí , og þá hálfum mánuði eftir slíkar kosningar tekur þá sameinað sveitarfélag til starfa , “ segir Björn .